Tisztelt Gyászoló Közösség !

Kedves Eszter !

Kedves Zsembery Család !

Dr. Zsembery Dezső városunk díszpolgára, városunk halottja.

Ravatalánál állva, a veszteség támasztotta szomorúság és elkeseredés érzelmeit viselve nem tartom szükségesnek életútja állomásait és érdemeit felsorolni.

Megadatott nekünk, hogy a benne lévő és általa teremtett értékek elismerésére életében, közösen megélt élményeinként kerülhetett sor.

A szeretet, a tisztelet, a fájdalom és az azt gondozó hitünk hozott ide minket ravatalához.

Mindannyiunk életétben voltak és lesznek pillanatok, amikor az események érzelmi súlya, értelmi tartalma kihívja, próbára teszi szellemünket. Ilyenkor nem kerülhető el a megnyilatkozás. Legmélyebb forrásainkból feltörő közlés.

Emelt fővel, nyílt tekintetünk fényével megvilágított szavak kimondása szabadítja ki énünket a sors szorongatásából.

Dr. Zsembery Dezső ravatalánál állva pont ilyen szorongató pillanatokat élünk át.

A Sors kihívása elől nem kitérve megvallhatjuk, hogy hitünk megalapozására és fenntartására pont elegendő a gondolat, miszerint a megfoghatatlan megragadására, a kimondhatatlan megfogalmazására tett bármely erőfeszítés , gyámoltalan dőreség lehet csupán.

Ezt harmonikusan egészíthetjük ki azzal , hogy valamennyiünk életében eljön a pillanat, amikor a porhüvelybe zárt szellem a testi szenvedés béklyóit levetve újra szabaddá válik.

Lét élményünk változásával ugyanazzal a tagadhatatlanul nyugtalansággal vegyes elszántsággal nézhetünk szembe, mint amilyennel a csillagok magasságába és lelkünk mélyébe nyíló végtelenek szellemi terheit viseljük.

Mindezek folyományaként nem tudok, de nem is akarok búcsúzni dr. Zsembery Dezsőtől.

Tanúja vagyok szelleme ragyogásának. Tanúja vagyok a szellemét cserben hagyó teste szenvedés történetének.

A fájdalom, a veszteség érzése nem tagadható.

Ám lelkünkben dr. Zsembery Dezső által keltett rezdülések továbbra is a valóság megélt élményeihez fognak tartozni.

Szellemünkben élő hitünk pedig a veszteség érzés keltette űrt magabiztosan tölti ki.

Lét élmény változásunk közös sorsa egyesíteni fog minket.

Dorog, 2022.augusztus 9.

dr.Tittmann János

Dorog polgármestere